45.

Han anbefaler navnlig følgende: — bekræftelse af, at udkastet til afgørelse er bindende for begge parter og finder anvendelse frem for national kinesisk lovgivning — angivelse i udkastet til afgørelse af de datakategorier, der skal udveksles — angivelse af, hvem der skal være registeransvarlig fra EU's side — at Kommissionen underretter den tilsynsførende og den databeskyttelsesansvarlige i overensstemmelse med artikel 25 og 27 i forordning (EF) nr. 45/2001 (forudgående kontrol) — forelæggelse af påberåbte tilstrækkelige beskyttelsesforanstaltninger for den tilsynsførende med henblik på godkendelse i overensstemmelse med artikel 9, stk. 7, i forordning (EF) nr. 45/2001 — fortolkning af artikel 17, stk. 4, i toldsamarbejdsaftalen bør derfor foretages på grundlag af artikel 20 i forordning (EF) nr. 45/2001 — angivelse af, at oplysningerne bør være passende, relevante og ikke overdrevent omfattende i forhold til de formål, hvortil de formidles eller behandles yderligere — fastsættelse af en maksimal opbevaringsperiode — angivelse af, at personoplysninger kun må videregives, hvis modtageren sikrer et beskyttelsesniveau, som svarer til det, der kræves i udkastet til afgørelse — angivelse af, at den registrerede inden videregivelsen informeres om formålet med behandlingen, den registeransvarliges identitet i tredjelandet, muligheden for videregivelse til andre, retten til adgang, berigtigelse og indsigelse samt retten til afhjælpning og erstatning — medtagelse af yderligere beskyttelsesforanstaltninger, f.eks. den enkeltes ret til at kende den logik, der ligger bag afgørelsen, i tilfælde af automatiserede afgørelser — medtagelse af afskrækkende sanktioner i forbindelse med enhver manglende overholdelse af forpligtelserne i udkastet til afgørelse — medtagelse i udkastet til afgørelse eller i det mindste i korrespondancen mellem parterne eller i dokumenter, som ledsager udkastet til afgørelse, af praktiske oplysninger om eksisterende retsmidler — angivelse af de nærmere bestemmelser for at sikre erstatning for eventuelle skader som følge af handlinger og undladelser fra de kinesiske myndigheders side — fastsættelse af, at parterne i udkastet til afgørelse i fællesskab bør vurdere gennemførelsen af databeskyttelsesaspekterne i udkastet til afgørelse enten inden for rammerne af Toldsamarbejdsudvalget eller som en særskilt proces samt fastsættelse af deltagelse af EU's nationale databeskyttelsesmyndigheder, hvis det er relevant — angivelse navnlig af, at tilsyn og vurdering foretaget af parternes relevante myndigheder i overensstemmelse med artikel 6, stk. 9, gælder for enhver databehandling af personlige oplysninger, som er omfattet af udkastet til afgørelse — angivelse af de nærmere bestemmelser for at sikre erstatning for skader som følge af handlinger og undladelser fra de kinesiske myndigheders side — angivelse af, at de kinesiske myndigheder, der er kompetente for gennemførelsen af udkastet til afgørelse, på anmodning tilsender tilstrækkelig dokumentation for overensstemmelse og sikrer EU's revisionshold adgang til relevant dokumentation, systemer og personale — angivelse af, at Kommissionen et år efter ikrafttrædelsen af udkastet til afgørelse rapporterer om gennemførelsen af databeskyttelsesprincipperne.